Document ID: 32007D0154

RÅDETS BESLUTNING
af 30. januar 2007
om ophævelse af beslutning 2003/487/EF om et uforholdsmæssigt stort underskud i Frankrig
(2007/154/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 104, stk. 12,
under henvisning til henstilling fra Kommissionen, og
ud fra følgende betragtninger:
(1)
Ved Rådets beslutning 2003/487/EF (1) og efter henstilling fra Kommissionen i overensstemmelse med traktatens artikel 104, stk. 6, blev det besluttet, at der forelå et uforholdsmæssigt stort underskud i Frankrig. Rådet noterede sig, at det offentlige underskud udgjorde 3,1 % af BNP i 2002 og dermed lå over traktatens referenceværdi på 3 % af BNP, og at det ifølge de franske myndigheders og Kommissionens prognoser også ville ligge over 3 % i 2003, mens den offentlige gældskvote, der udgjorde 58,2 % af BNP, med stor sandsynlighed ville overskride traktatens referenceværdi på 60 % af BNP i 2003.
(2)
I henhold til traktatens artikel 104, stk. 7, og artikel 3, stk. 4, i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud (2) rettede Rådet efter henstilling fra Kommissionen den 3. juni 2003 en henstilling til Frankrig med henblik på at bringe situationen med et uforholdsmæssigt stort underskud til ophør senest i 2004. Henstillingen blev offentliggjort.
(3)
I oktober 2003 konstaterede Kommissionen, at de foranstaltninger, som Frankrig havde truffet, ikke havde været tilstrækkelige til at efterkomme henstillingen af 3. juni 2003, og den anbefalede Rådet at gå videre med proceduren i forbindelse med uforholdsmæssigt store underskud. I stedet vedtog Rådet den 25. november 2003 konklusioner, hvori den henstillede til Frankrig at bringe situationen med et uforholdsmæssigt stort underskud til ophør senest i 2005, men disse konklusioner blev annulleret af Domstolen den 13. juli 2004 (3). Den 14. december 2004 vedtog Kommissionen en meddelelse til Rådet, hvori den konkluderede, at 2005 burde betragtes som den relevante frist for korrektionen af underskuddet. Den konkluderede også, at de foranstaltninger, som Frankrig hidtil havde truffet, i det store og hele var tilstrækkelige til at korrigere det uforholdsmæssigt store underskud i 2005 baseret på konjunkturkorrigeret tilpasning på ca. 1 % af BNP i 2004 og 2005. Den 18. januar 2005 tilsluttede Rådet sig dette synspunkt.
(4)
I henhold til traktatens artikel 104, stk. 12, ophæves en rådsbeslutning om et uforholdsmæssigt stort underskud, i det omfang det uforholdsmæssigt store underskud i den pågældende medlemsstat efter Rådets opfattelse er blevet korrigeret.
(5)
I henhold til protokollen om proceduren i forbindelse med uforholdsmæssigt store underskud, der er knyttet som bilag til traktaten, er det Kommissionens ansvar at fremlægge data til gennemførelse af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld og andre relaterede variabler to gange årligt, nemlig før den 1. april og før den 1. oktober, jf. artikel 4 i Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (4).
(6)
På grundlag af data fremlagt af Kommissionen (Eurostat) i overensstemmelse med artikel 8g, stk. 1, i forordning (EF) nr. 3605/93 efter indberetning fra Frankrig før den 1. oktober 2006 og på grundlag af Kommissionens prognose fra efteråret 2006 kan der drages følgende konklusioner:
-
Efter at være steget fra 3,2 % af BNP i 2002 til 4,2 % af BNP i 2003 blev det offentlige underskud reduceret til 3,7 % af BNP i 2004 og yderligere til 2,9 % af BNP i 2005, hvilket er under referenceværdien på 3 %.
-
I perioden 2004-2005 udgjorde den strukturelle tilpasning (dvs. forbedringen af den konjunkturkorrigerede saldo ekskl. engangsforanstaltninger og andre midlertidige foranstaltninger) 1 procentpoint af BNP: 0,4 % i 2004 og 0,6 % i 2005. Skønt betydelige engangsindtægter og skatteindtægter, der blev højere end forventet, bidrog til nedbringelsen af det offentlige underskud til under traktatens referenceværdi på 3 % af BNP, kan reduceringen af underskuddet også tilskrives en bedre udgiftskontrol inden for staten og i sundhedssektoren. Navnlig blev de årlige stigninger i udgifterne inden for sundhedssektoren mindsket betydeligt sammenlignet med tidligere år, efterhånden som foranstaltningerne som led i sundhedsreformen i 2004 begyndte at bære frugt.
-
Ifølge Kommissionens prognoser fra efteråret 2006 forventes underskuddet i 2006 at blive reduceret yderligere til 2,7 % af BNP, hvilket er et bedre resultat end det mål, der blev sat i januar 2006-opdateringen af stabilitetsprogrammet (2,9 %). Reduceringen af underskuddet forventes at blive drevet af et yderligere fald i den årlige stigningstakt for udgifterne inden for sundhedssektoren og fastholdelsen af udgiftskontrollen på statsligt niveau, hvor det forventes, at målsætningen om nulvækst i udgifterne målt i faste priser vil blive overholdt. Anvendelsen af engangsforanstaltninger vil blive begrænset til 1/4 % af BNP. I henhold til efterårsprognoserne forventes underskuddet at falde yderligere i 2007 til 2,6 % af BNP (med anvendelse af engangsforanstaltninger til en værdi af blot 0,05 % af BNP) og i 2008 til 2,2 % af BNP (under antagelse af uændret politik og uden engangsforanstaltninger). Dette tyder på, at underskudskvoten er blevet bragt ned under loftet på 3 % af BNP på troværdig og holdbar vis. Forbedringen i den strukturelle saldo (dvs. den konjunkturkorrigerede saldo ekskl. engangsforanstaltninger) forventes at andrage 0,5 %, 0,3 % og 0,6 % af BNP i henholdsvis 2006, 2007 og 2008. Dette skal også vurderes i forhold til det fremskridt, der er nødvendigt for at opfylde de franske myndigheders mellemfristede målsætning om en strukturel budgetstilling i balance.
-
Efter at være steget fra 58,2 % af BNP i 2002 til 66,6 % af BNP i 2005 efter overskridelse af traktatens referenceværdi på 60 % af BNP i 2003 faldt gældskvoten til 65,4 % af BNP i andet kvartal af 2006. I henhold til Kommissionens prognoser fra efteråret 2006 forventes den offentlige bruttogæld at falde yderligere til 64,7 % af BNP i 2006 og til omkring 63 % af BNP i 2008 (under antagelse af uændret politik).
(7)
Efter Rådets opfattelse er det uforholdsmæssigt store underskud i Frankrig blevet korrigeret, og beslutning 2003/487/EF bør derfor ophæves -
VEDTAGET FØLGENDE BESLUTNING:
Artikel 1
Ud fra en samlet vurdering kan det konkluderes, at situationen med et uforholdsmæssigt stort underskud i Frankrig er blevet korrigeret.
Artikel 2
Beslutning 2003/487/EF ophæves hermed.
Artikel 3
Denne beslutning er rettet til Den Franske Republik.
Udfærdiget i Bruxelles, den 30. januar 2007.

Labels: 2
11
19
10
18
15